
RAPORT COMUN
asupra propunerii legislative privind suportarea de la bugetul de stat 
a tarifelor aferente analizei şi verificării documentaţiilor de scoatere 
a terenurilor din circuitul agricol
În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru buget, finanţe şi bănci au fost sesizate spre dezbatere pe fond, în procedură de urgenţă, cu propunerea legislativă privind suportarea de la bugetul de stat a tarifelor aferente analizei şi verificării documentaţiilor de scoatere a terenurilor din circuitul agricol, transmisă cu adresa nr.PL. X 710 din 3 octombrie  2006 şi înregistrată sub nr.24/526/04.10.2006, respectiv 22/619 . 

La întocmirea raportului, Comisiile au avut în vedere avizul favorabil al Consiliului Legislativ, punctul de vedere negativ al Guvernului şi avizul negativ al Comisiei juridice, de disciplină şi imunităţi.
 Propunerea legislativă are ca obiect de reglementare asigurarea de la bugetul de stat a taxelor aferente scoaterii terenurilor din circuitul agricol, în scopul accelerării procesului de intabulare şi comasare a terenurilor.
Propunerea legislativă privind suportarea de la bugetul de stat a tarifelor aferente analizei şi verificării documentaţiilor de scoatere a terenurilor din circuitul agricol face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Töke, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiilor au fost prezenţi 25 de deputaţi, din totalul de 25 de membri ai comisiei pentru agricultură şi 22 de deputaţi, din totalul de 27 de membri ai comisiei pentru buget.

Propunerea legislativă a fost respinsă cu majoritate de voturi, înregistrându-se 37 de voturi pentru respingere şi 10 voturi împotriva respingerii, în şedinţa din 17.10.2006, din următorul motiv:
· Propunerea legislativă nu respectă prevederile art.138 alin.(5) din Constituţia României, republicată şi ale art.15 din Legea nr.500/2002 privind finanţele publice, cu modificările ulterioare.

Propunerea legislativă a fost respinsă de Senat în şedinţa din 21 septembrie 2006.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.

